Dheeg waa dareentay dhibka haysta wiilka yar, niyada ayay ka cishoonaysa, qalbiga ayay ka ooyday, arrinkeedu waa “ Laba qaawani isma qaado” waxay hoos ula guuxday haddaan deganahay waxbaan kuu qaban lahaa laakiin maanta waxba kuma dhaamo meeshaan u socdana waxba iigama horreeyaan meeshaan ka soo tegayna anigaa og, ka dib ayay lacag waxoogaa ah intey boorsadeeda furtay kasoo saartay oo u taagtay Samatar oo agtaagan oo ku tidhi “hoo Samatar yaroow, waxayna u raacisay ilaahay wax hooyadaa iyo waalidkaa kuu bedela haku siiyo, Samatar maanta wuxuu arkay wax la yaab leh, sidoo kale wuxuu laba jeer la kulmay dhacdo cajiiba taasoo qalbigiisa ku dhigantay sida looxa qadka loogu dhigo, qof hal goob cunto macaan iyo lacag isugu daray, haddana aysan jirin wax xidhiidh hore ah oo ka dhaxeeyey iyo wax shaqo ah oo uu qabtay.
